Dr. Ajeti: Rritja e bashkëpunimit ndëratlantik, çelësi i stabilitetit në Ballkan
Vendet e Ballkanit Perëndimor ta shmangin ndikimin e vendeve joperëndimore nëpërmjet forcimit të marrëdhënies transatlantike
Cilat janë arsyet e rritjes së rolit të aktorëve joperëndimorë në Ballkan? Studiuesi Faruk Ajeti bisedoi në studion e Zërin e Amerikës me kolegun Ermal Mërtiri për realitetet e krijuara në Ballkan, angazhimin e mëhershëm të Shteteve të Bashkuara dhe Bashkimit Evropian në çështje të tjera të jashtme dhe të brendshme, si dhe parashtroi sugjerimet e tij ruajtjen e stabilitetit në Ballkan. Dr. Ajeti është studiues i Fondacionit Austriak të Planit Marshall, i atashuar pranë Institutit të Politikës së Jashtme të Universitetit Johns Hopkins këtu në Uashington. Në një bisedë në studiot e Zërit të Amerikës, dr. Faruk Ajeti* shprehet se që nga sulmet terroriste të 11 shtatorit, Shtetet e Bashkuara kanë qenë më shumë të angazhuara me luftën në Afganistan dhe në Irak. Ky mosangazhim i shtuar i Shteteve të Bashkuara në raport me Ballkanin Perëndimor nuk është realisht i lidhur drejtpërdrejt me politikën e jashtme të Presidentit Trump, por ka filluar shumë më herët, thotë zoti Ajeti. Gjithashtu, ai mendon se kanë të bëjnë edhe problemet e brendshme të Bashkimit Evropian, në veçanti që nga viti 2008 kur u shfaq kriza e Eurozonës, ngritja e partive me qasje euroskeptike, çështja e Brexit-i, apo çështja e Krimesë. Ky pozicionim më i tërhequr i Shteteve të Bashkuara dhe i Bashkimit Evropian krijoi mundësi për një rol të shtuar të aktorëve joperëndimorë. Roli i tyre u rrit në veçanti pas vitit 2012, periudhë nga e cila kemi një intensitet të shtuar të aktorëve joperëndimorë në Evropën Juglindore. Dr. Ajeti thotë se Shtetet e Evropës Juglindore dhe të Ballkanit Perëndimor duhet të fokusohen më shumë në axhendën e tyre evropiane, sepse e ardhmja e tyre është në Evropë. Dr. Ajeti mendon se të gjitha shtetet e Ballkanit Perëndimor kanë perspektivë evropiane. Ai sugjeron rritjen e bashkëpunimit transatlantik si çelësin e një stabiliteti më të madh në Ballkan. *